CELEX: 32019D1861
Language: fi
Date: 2019-10-31 00:00:00
Title: Komission täytäntöönpanopäätös (EU) 2019/1861, annettu 31 päivänä lokakuuta 2019, täytäntöönpanopäätöksen (EU) 2016/587 muuttamisesta sen selventämiseksi, kuuluvatko tiettyihin vain sisäisesti ladattaviin luokan M 1 hybridisähköajoneuvoihin (NOVC-HEV) asennetut ajoneuvon ulkopuoliset LED-valaisimet kyseisen täytäntöönpanopäätöksen soveltamisalaan (ETA:n kannalta merkityksellinen teksti)

7.11.2019   
               
               
                  FI
               
               
                  Euroopan unionin virallinen lehti
               
               
                  L 286/15
               
            
         KOMISSION TÄYTÄNTÖÖNPANOPÄÄTÖS (EU) 2019/1861,
         annettu 31 päivänä lokakuuta 2019,
         täytäntöönpanopäätöksen (EU) 2016/587 muuttamisesta sen selventämiseksi, kuuluvatko tiettyihin vain sisäisesti ladattaviin luokan M 1 hybridisähköajoneuvoihin (NOVC-HEV) asennetut ajoneuvon ulkopuoliset LED-valaisimet kyseisen täytäntöönpanopäätöksen soveltamisalaan
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 12 artiklan 4 kohdan,
         sekä katsoo seuraavaa:
         
                     (1)
                  
                  
                     Komissio hyväksyi 14 päivänä huhtikuuta 2016 annetulla komission täytäntöönpanopäätöksellä (EU) 2016/587 (2) testausmenetelmän, jolla määritetään luokan M 1 ajoneuvoihin asennettujen ajoneuvon ulkopuolella olevilla LED-valaisimilla saatavat hiilidioksidisäästöt.
                  
               
                     (2)
                  
                  
                     Valmistajat Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA ja Renault SA, jäljempänä ’pyynnön esittäjät’, toimittivat 17 päivänä joulukuuta 2018 pyynnön, joka koski sen selventämistä, kuuluvatko mainitun täytäntöönpanopäätöksen soveltamisalaan ajoneuvon ulkopuolella olevat LED-valaisimet, jotka asennetaan sellaisiin vain sisäisesti ladattaviin luokan M 1 hybridisähköajoneuvoihin, jäljempänä ’NOVC-HEV-ajoneuvot’, jotka täyttävät Yhdistyneiden kansakuntien Euroopan talouskomission säännön nro 101, (3) jäljempänä ’E-sääntö nro 101’, liitteessä 8 olevan 5.3.2 kohdan 3 alakohdan vaatimukset.
                  
               
                     (3)
                  
                  
                     Komissio arvioi pyynnön asetuksen (EY) N:o 443/2009 12 artiklan, täytäntöönpanoasetuksen (EU) N:o 725/2011 (4) ja asiakirjan ”Technical Guidelines for the preparation of applications for the approval of innovative technologies pursuant to Regulation (EC) No 443/2009” mukaisesti. Komissio totesi, että täytäntöönpanopäätöksessä (EU) 2016/587 vahvistetun testausmenetelmän olisi pyynnön esittäjien toimittamien mittaustietojen perusteella katsottava soveltuvan kyseiseen NOVC-HEV-ajoneuvojen ryhmään kuuluviin ajoneuvoihin asennetuilla LED-valaisimilla saatavien hiilidioksidisäästöjen määrittämiseen.
                  
               
                     (4)
                  
                  
                     Sen vuoksi on aiheellista selventää, että tämän päätöksen voimaantulon jälkeen jätettyjen hiilidioksidisäästöjen sertifiointia koskevien uusien hakemusten tapauksessa täytäntöönpanopäätöksen (EU) 2016/587 soveltamisala kattaa polttomoottorilla varustetut luokan M 1 ajoneuvot ja E-säännön nro 101 liitteessä 8 olevan 5.3.2 kohdan 3 alakohdan mukaiset NOVC-HEV-ajoneuvot.
                  
               
                     (5)
                  
                  
                     Sen vuoksi täytäntöönpanopäätöstä (EU) 2016/587 olisi muutettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutos
            Muutetaan täytäntöönpanopäätöksen (EU) 2016/587 2 artiklan 1 kohdan johdantovirke seuraavasti:
            
               
                  ”1.   Valmistaja voi hakea sertifiointia yhdestä tai useammasta ajoneuvon ulkopuolella olevasta LED-valaisimesta saataville hiilidioksidisäästöille, kun kyseiset valaisimet on tarkoitettu käytettäviksi luokan M1 ajoneuvoissa tai E-säännön nro 101 liitteessä 8 olevan 5.3.2 kohdan 3 alakohdan mukaisissa vain sisäisesti ladattavissa luokan M1 sähköhybridiajoneuvoissa (NOVC-HEV-ajoneuvot) ja kun ajoneuvot on varustettu yhdellä seuraavista ajoneuvon ulkopuolella olevista LED-valaisimista tai sellaisten yhdistelmällä:”
               
            
         
         
            2 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Edellä olevaa 1 artiklaa sovelletaan sertifiointihakemuksiin, jotka on jätetty täytäntöönpanoasetuksen (EU) N:o 725/2011 11 artiklan mukaisesti tämän päätöksen voimaantulon jälkeen.
         
         
            Tehty Brysselissä 31 päivänä lokakuuta 2019.
            
               
                  Komission puolesta
               
               Miguel ARIAS CAÑETE
               
                  Komission jäsen
               
            
         
         
            (1)  EUVL L 140, 5.6.2009, s. 1.
         
            (2)  Komission täytäntöönpanopäätös (EU) 2016/587, annettu 14 päivänä huhtikuuta 2016, valodiodeilla varustetuissa tehokkaissa ajoneuvon ulkopuolella olevissa valaisimissa käytetyn teknologian hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla (EUVL L 101, 16.4.2016, s. 17).
         
            (3)  Yhdistyneiden kansakuntien Euroopan talouskomission (UN/ECE) sääntö nro 101 – Yhdenmukaiset vaatimukset, jotka koskevat käyttövoimanaan ainoastaan polttomoottoria tai sähköistä hybridivoimalaitetta käyttävien henkilöautojen hyväksyntää hiilidioksidipäästöjen ja polttoaineenkulutuksen mittauksen ja/tai sähköenergian kulutuksen ja sähkökäyttöisen toimintasäteen mittauksen osalta sekä ainoastaan sähköistä voimalaitetta käyttävien, luokkiin M 1 ja N 1 kuuluvien ajoneuvojen hyväksyntää sähkönkulutuksen ja sähkökäyttöisen toimintasäteen mittauksen osalta (EUVL L 138, 26.5.2012, s. 1).
         
            (4)  Komission täytäntöönpanoasetus (EU) N:o 725/2011, annettu 25 päivänä heinäkuuta 2011, henkilöautojen hiilidioksidipäästöjä vähentävien innovatiivisten teknologioiden hyväksymis- ja sertifiointimenettelystä Euroopan parlamentin ja neuvoston asetuksen (EY) N:o 443/2009 mukaisesti (EUVL L 194, 26.7.2011, s. 19).